“Étɔ̄á dzī hḿ wa Tatnái, ngɔ́mɔna yā Éfrāta á yād, Shétar Boznái, ai mínā bə́tí bə̄vɔ̄g yā édzóe, bǒd yā Afarsag yǎ Éfrāta á yād, dzǒgán dzǎm tē á myə̄ə̄ŋ, 7Dzǒgán bə́ kə ai məlóŋ mə́ é Ndá Zambá nyīlí ósú; ngɔ́mɔna Yúdɛn ai miǹló mí bǒd yā áyɔ̌ŋ Yúdɛn bə́ dúgân dzɔ lóŋ é vóm é ngābə́ ósúsúa. 8Mə́béndé māvə́ á myāyi dzála ású bə̄nyiá bodo yā áyɔŋ Yúdɛn á bálóŋ é Ndá Zambá nyī má: Á byə́m bí mɔ́ bí ńkúkúmá, á byásɔ́ á tóya yǎ Éfrāta á yād ńgɔ̄ báyi kǎd nɔŋ é dzóm ésə̄ yádzə́man ḿból yə̄ nâ esíé é zā tə́bə́. 9É byə́m bísə̄ báyáŋan ai byá ású mə́túnuŋa míńdígán yā bátúni Zambá yā yób anə́ bitɔŋ bə́yóm bə́ nyag, bəyóm míńtómbá, ai bɔ́n míńtómbá, ovə́ga, ǹkǔ, wɔ̂n, m̀bɔ́n, bâyi bɔ́ bya kǎd və̄, təge ai elɛ̌s, amǒs ósə, anə́ ḿból bəfadǎ yā Yērúzalɛm básíli, 10ḿból yə̄ nâ bə́ və Zambá yǎ yób mə́túnuŋa mányum m̀bəŋ ai nâ bə́ kōgólán ású ényiŋ ńkúkúmá ai édzí bɔ́n bóé. 11Mabéndē fə̄ nâ é mod ósə ǎ yi daŋ ábéndé dī bâyi tyé mvi dzyǎ yǎ ndá dzīē, bə́ bə̄mə́ dzɔ́ á sí bə́ kə̄lé nyē étēde á yób; ndá dzīē, bə́ və̄ŋán dzɔ́ akun. 12É Zāmbá yǎ ā bɔ̄ nâ dzwé díé á tɔ̄bɔ̄ étēde a kpeege ńkúkúmá ósə ai áyɔŋ ásə lákyəge daŋ é mvéndé nyī, nə́ lásām wɔ́ ású yə̄ nâ lə́ bug Ndá Zambá tē á Yērúzalɛm. Ma Darius mə və́ ábéndé dīlí: éyə̄ láyəan bɔbǎn nālá, təge vaa təge bəde.”